คลังเชื่อมข้อมูลสกัดภาษีรั่วไหล
คลังเร่งอุดช่องโหว่ภาษี จับ 3 กรมบูรณาการเชื่อมข้อมูลเข้ากัน ดันรายได้ปีนี้เป็นไปตามเป้าให้ได้
2 พ.ค. 2559

คลังเร่งอุดช่องโหว่ภาษี จับ 3 กรมบูรณาการเชื่อมข้อมูลเข้ากัน ดันรายได้ปีนี้เป็นไปตามเป้าให้ได้
นายประภาศ คงเอียด รองปลัดกระทรวงการคลัง กลุ่มภารกิจด้านรายได้ เปิดเผยว่า คลังอยู่ระหว่างบูรณาการเพิ่มประสิทธิภาพการเก็บภาษี โดยให้ทั้ง 3 กรมภาษี คือ สรรพากร สรรพสามิต และศุลกากร เชื่อมโยงข้อมูลกันอย่างแท้จริง เพื่อให้การเก็บภาษีมีประสิทธิภาพและลดการรั่วไหลลง 
ทั้งนี้ เนื่องจากหลังมีมาตรการช็อปปิ้งและรับประทานอาหารมาหักลดหย่อนภาษีได้ 2 ครั้งที่ผ่านมา พบว่ามีผู้ประกอบการจำนวนมากไม่สามารถออกใบกำกับภาษีให้ลูกค้าได้ ทั้งที่มีรายได้เกิน 1.8 ล้านบาท/ปี และต้องจดทะเบียนเสียภาษีมูลค่าเพิ่มกับกรมสรรพากร แสดงว่ายังมีผู้ประกอบการจำนวนมากอยู่นอกระบบภาษีมูลค่าเพิ่ม ที่กรมสรรพากรต้องดึงเข้ามาในระบบให้ถูกต้อง และการออกมาตรการนี้ในอนาคตอาจจะเพิ่มเงื่อนไขให้ผู้ที่ได้สิทธิต้องยื่นแบบทางอินเทอร์เน็ต เพื่อจูงใจให้ใช้เทคโนโลยีในการเสียภาษีมากขึ้นด้วย
นอกจากนี้ ในการเสียภาษีเงินได้บุคคลธรรมดา พบว่ามีผู้ยื่นแบบ 10.7 ล้านคน จากประชากรของประเทศกว่า 70 ล้านคน ถือว่าน้อย เนื่องจากกฎหมายของกรมสรรพากรกำหนดว่าผู้มีรายได้เกิน 3 หมื่นบาท/ปี ต้องยื่นแบบเสียภาษีกับกรมสรรพากร ซึ่งควรมีผู้ยื่นแบบไม่ต่ำกว่า 30-40 ล้านคน ฉะนั้นกรมสรรพากรยังสามารถขยายฐานการเก็บภาษีบุคคลธรรมดาได้อีกมาก จากปัจจุบันมีผู้ยื่นแบบและเสียภาษี 6 ล้านคนเท่านั้น
“กรมสรรพากรต้องขยายฐานการเก็บภาษีมูลค่าเพิ่มและบุคคลธรรมดาที่ยังอยู่นอกระบบจำนวนมาก หากทำได้การเก็บภาษีก็จะเพิ่มขึ้น” นายประภาศ กล่าว
อย่างไรก็ตาม แม้ว่าครึ่งแรกของปีงบประมาณ 2559 จะจัดเก็บภาษีได้ต่ำกว่าเป้าหมื่นล้านบาท แต่การขยายฐานภาษีมูลค่าเพิ่มและบุคคลธรรมดา คาดว่าจะทำให้รายได้ทั้งปีได้ตามเป้า